சிறப்பு சேவைகள் மற்றும் கட்டுரைகள்
இந்திய சுதந்திரப் போராட்டத்தில் பங்கேற்ற அறியப்படாத வீரர்களின் புகைப்படக் கண்காட்சியை தமிழ்நாடு ஆளுநர் தொடங்கிவைத்தார்
உறுதி, கடின உழைப்புள்ள இளைஞர்களுக்கு முடியாதது எதுவுமில்லை: தமிழ்நாடு ஆளுநர் ஆர் என் ரவி
உறுதியுடனும், கடின உழைப்புடனும் உள்ள இளைஞர்களுக்கு முடியாதது எதுவுமில்லை என்று தமிழ்நாடு ஆளுநர் திரு ஆர் என் ரவி தெரிவித்துள்ளார். சுதந்திரப் போராட்டத்தில் பங்கேற்ற அறியப்படாத வீரர்களின் புகைப்படக் கண்காட்சியை தொடங்கி வைத்து பேசிய போது அவர் இதனைத் தெரிவித்தார்.
மத்திய தகவல் மற்றும் ஒலிபரப்பு அமைச்சகத்தின் சார்பில் சென்னையில் உள்ள மண்டல மத்திய மக்கள் தொடர்பு அலுவலகம் இக்கண்காட்சிக்கு ஏற்பாடு செய்தது. இந்தப் புகைப்படக் கண்காட்சி சென்னை ஆளுநர் மாளிகையில், ஆகஸ்ட் ஒன்றாம் தேதி முதல் 15ம் தேதி வரை காலை 10 மணி முதல், மாலை 6 மணி வரை இடம் பெறும்.
இந்நிகழ்ச்சியில் பேசிய தமிழ்நாடு ஆளுநர் திரு ஆர் என் ரவி, நமது நாட்டின் சுதந்திரப் போராட்டத்தில் ஆயிரக்கணக்கானோர் தங்களது உயிரை தியாகம் செய்த நிலையில், அதில் சிலரை மட்டுமே நாம் கொண்டாடி வருவதாக தெரிவித்தார். 75-வது சுதந்திர தினத்தை விடுதலைப் பெருவிழாவாக நாம் கொண்டாடி வரும் வேளையில், ஒவ்வொரு சுதந்திரப் போராட்ட வீரர்களுக்கு மரியாதை செலுத்த முடிவு செய்துள்ளோம் என்றும் அவர் கூறினார். நாட்டின் ஒவ்வொரு பகுதியையும் சேர்ந்த சுதந்திரப் போராட்ட வீரர்களை அடையாளப்படுத்த அரசு முடிவு செய்ததாகத் தெரிவித்தார். அந்த வகையில், அடையாளம் காணப்பட்டு வரும் வீரர்களின் எண்ணிக்கை குறித்தப் பட்டியல் நாளுக்கு நாள் அதிகரித்து வருகிறது என்றும் அவர் குறிப்பிட்டார். சுதந்திரப் போராட்ட வீரர்கள் வியர்வையும், ரத்தமும் சிந்தியதாலேயே நாம் இன்று சுதந்திரமாக வாழ்ந்து வருகிறோம் என்பதை நாம் உணர வேண்டும் என்று கூறிய அவர், அவர்களுக்கு மரியாதை செலுத்தி பெருமைப்படுத்துவது நமது கடமை என்று கூறினார்.
விடுதலைப் பெருவிழாவின் ஒரு பகுதியாக அறியப்படாத சுதந்திரப் போராட்ட வீரர்களைக் கொண்டாடுவது என்பது போல் நமது வளர்ச்சிக்கான பாதையை வகுப்பது என்பது மற்றொரு பகுதியாக உள்ளது என்றும் அவர் குறிப்பிட்டார். 2047-ஆம் ஆண்டு நாம் 100-வது சுதந்திர தினத்தைக் கொண்டாட உள்ள நிலையில். அக்காலத்தில் இந்தியாவின் நிலை குறித்த நமது கொள்கைகளை அடையாளம் காணவேண்டும் என்றும் அவர் தெரிவித்தார். பல்வேறு காரணங்களால், இந்தியா ஒரு காலத்தில் 3-வது உலக நாடு என்று இந்தியா அழைக்கப்பட்டது. ஆனால், தற்போது இந்தியா ஒரு 3-வது உலக நாடு என்று எவரும் கூறுவதில்லை என்று அவர் குறிப்பிட்டார்.
நோய்த் தொற்றால் உலகமே பாதிக்கப்பட்டிருந்த நிலையில், இந்தியா மட்டுமே 150-க்கும் மேற்பட்ட நாடுகளுக்கு தடுப்பூசியை விநியோகம் செய்ததாக அவர் தெரிவித்தார். இந்த சாதனைக்காக விஞ்ஞானிகளுக்கு நன்றி தெரிவித்துக்கொள்வதாக அவர் கூறினார். 2022ஆம் ஆண்டின் தொடக்கத்தில் 400 ஸ்டார்ட் அப் நிறுவனங்கள் இருந்த நிலையில் தற்போது 75,000-க்கும் மேற்பட்ட ஸ்டார்ட் அப் நிறுவனங்கள் உள்ளதாக அவர் தெரிவித்தார். ஒவ்வொரு இளைஞரும் தம்மை அடையாளம் கண்டு தங்களுக்கான திறனை வளர்த்து தொழில்முனைவராக ஆக வேண்டும் என்று அவர் வலியுறுத்தினார். தோல்வி பயம் காரணமாக துணிச்சலான முடிவை எடுப்பதற்கு தயங்கக் கூடாது என்று மாணவர்களை அவர் அறிவுறுத்தினார். வெற்றி பெற்ற ஒவ்வொரு மனிதரும் தமது வாழ்க்கை வரலாற்றில் பலமுறை தோற்றவராக இருந்துள்ளனர் என்று அவர் குறிப்பிட்டார். நமது தோல்வியிலிருந்து கற்றுக் கொண்டு வெற்றியை நோக்கிச் செல்ல வேண்டும் என்றும் அவர் அறிவுறுத்தினார். இளைஞர்கள் வாழ்க்கையில் வெற்றி பெறுவதே நாட்டிற்கு அவர்கள் ஆற்றும் சிறந்த பங்களிப்பு என்றும் ஆளுநர் திரு ஆர் என் குறிப்பிட்டார்.
நமது சுதந்திரப் போராட்டத்தில் பங்கேற்ற வீரர்களை நினைவுகொள்வதற்கும், புதிய தலைமுறையினருக்கு இவ்வீரர்கள் குறித்து அறியச் செய்வதற்கும் இந்தப் புகைப்படக் கண்காட்சி நடைபெறுகிறது. 1947 ஆம் ஆண்டு ஆகஸ்ட் 15-ம் தேதியன்று இந்தியா சுதந்திரம் அடையும் வரை சுதந்திரப் போராட்ட வீரர்கள் செய்த தியாகம் குறித்த வரலாறுகளை இதில் தெரிந்து கொள்ள முடியும்.
வருங்கால தலைமுறையினரை ஊக்குவிக்கும் வகையில் கடந்த கால நினைவுகள் குறித்த தகவல்கள் இக்கண்காட்சியில் இடம் பெற்றுள்ளது.
இக்கண்காட்சியில் தமிழ்நாட்டைச் சேர்ந்த 130 சுதந்திரப் போராட்ட வீரர்களின் தகவல்கள் இடம்பெற்றுள்ளன. தீரன் சின்னமலை, வீரபாண்டிய கட்டபொம்மன், வேலு நாச்சியார், பாரதியார் முதல் அதிகம் அறியப்படாத சங்கரன், கமலா ராமசாமி போன்ற சுதந்திரப் போராட்ட வீரர்கள் குறித்தும் கண்காட்சியில் இடம்பெற்றுள்ளன.
விடுதலைப் பெருவிழாவின் ஒருபகுதியாக 75 ஆம் ஆண்டு சுதந்திரத் தினத்தை கொண்டாடும் வகையில் மக்களின் பெருமைமிகு வரலாறு, கலாச்சாரம் மற்றும் சாதனைகள் குறித்து எடுத்துரைக்கும் வகையில் மத்திய அரசு இதுபோன்ற முன்னெடுப்புகளை மேற்கொண்டுள்ளது.
இந்த விடுதலைப் பெருவிழா, இந்தியாவை அதன் பரிணாமப் பயணத்தில் இதுவரை கொண்டு வருவதில் முக்கிய பங்கு வகித்தது மட்டுமல்லாமல், தற்சார்பு இந்தியா உந்து சக்தியாக இந்தியா 2.0-ஐ செயல்படுத்தும் பிரதமர் திரு நரேந்திர மோடியின் தொலைநோக்கு பார்வையை நிறைவேற்றக்கூடிய ஆற்றலைப் பெற்றுள்ள இந்திய மக்களுக்கு அர்ப்பணிக்கப்பட்டுள்ளது.